Broj: 711-I-1371-P-103/21-06-12

Zagreb, 9. srpnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. i 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15., i 98/19., u daljnjem tekstu: ZSSI), **povodom neanonimne prijave mogućeg sukoba interesa dužnosnika** **Andreja Plenkovića, predsjednika Vlade Republike Hrvatske, Olega Butkovića, ministra mora, prometa i infrastrukture, Nikoline Brnjac, ministrice turizma i sporta i Marije Vučković, ministrice poljoprivrede,** na 134. sjednici, održanoj 9. srpnja 2021. donosi sljedeću:

**ODLUKU**

**Postupak za odlučivanje o sukobu interesa protiv dužnosnika Andreja Plenkovića, predsjednika Vlade Republike Hrvatske, Olega Butkovića, ministra mora, prometa i infrastrukture, Nikoline Brnjac, ministrice turizma i sporta i Marije Vučković, ministrice poljoprivrede, neće se pokrenuti,** **s obzirom da iz prikupljenih podataka i dokumentacije, vezano za okolnost povezanosti službenih putovanja navedenih dužnosnika u Republici Hrvatskoj tijekom travnja 2021. i podržavanja određenih kandidata u kampanji lokalnih izbora, ne proizlazi da je u postupanju navedenih dužnosnika došlo do moguće povrede odredbi ZSSI-a.**

Obrazloženje

Povjerenstvo je 3. svibnja 2021. zaprimilo neanonimnu prijavu mogućeg sukoba interesa podnesenu protiv dužnosnika Andreja Plenkovića, predsjednika Vlade Republike Hrvatske, Olega Butkovića, ministra mora, prometa i infrastrukture, Nikoline Brnjac, ministrice turizma i sporta i Marije Vučković, ministrice poljoprivrede, koja je zaprimljena u knjizi ulazne pošte Povjerenstva pod brojem: 711-U-1628-P-103/21-01-5, povodom koje se vodi predmet broj P-103/21.

U prijavi se u bitnom navodi kako dužnosnik Andrej Plenković i neki ministri u svoje radno vrijeme putuju Republikom Hrvatskom i sudjeluju u kampanji lokalnih izbora. Stoga se podnositelj pita tko snosi trošak tih i takvih putovanja.

Povjerenstvo je dopisom broj 711-U-1275-P-103/21-02-12 podnositelja pozvalo da prijavu dopuni s konkretnijim navodima i imenima i navede radnje i događaje za koje smatra da se mogu dovesti u vezu s prijavljenim dužnosnicima, kao i daljnje navode potkrijepiti relevantnom dokumentacijom.

U dopuni prijave koja je u Povjerenstvu zaprimljena pod brojem 711-U-4155-P-103/21-03-5 podnositelj u bitnom iznosi navode kao i u prijavi, upućujući pritom i na dužnosnicu Mariju Vučković koja u sklopu svoje dužnosti nazoči otvaranju vrtića.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona, stoga su i dužnosnici Andrej Plenković, povodom obnašanja dužnosti predsjednika Vlade Republike Hrvatske, Oleg Butković, povodom obnašanja dužnosti ministra mora, prometa i infrastrukture, Nikolina Brnjac, povodom obnašanja dužnosti ministrice turizma i sporta i Marija Vučković, povodom obnašanja dužnosti ministrice poljoprivrede obvezni postupati sukladno odredbama ZSSI-a.

Uvidom u Registar dužnosnika koji ustrojava i vodi Povjerenstvo utvrđeno je da dužnosnik Andrej Plenković od 23. srpnja 2020. obnaša dužnost predsjednika Vlade Republike Hrvatske, dužnosnik Oleg Butković od 23. srpnja 2020. obnaša dužnost ministra mora, prometa i infrastrukture, dok je od 19. listopada 2016. do 22. srpnja 2020. u prethodnom mandatu obnašao istu dužnost, dužnosnica Nikolina Brnjac od 23. srpnja 2020. obnaša dužnost ministrice turizma i sporta te dužnosnica Marija Vučković od 23. srpnja 2020. obnaša dužnost ministrice poljoprivrede.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 2. ZSSI-a propisano je da dužnosnici u obnašanju javne dužnosti ne smiju svoj privatni interes stavljati iznad javnog interesa. Sukob interesa definiran je kao situacija u kojoj su privatni interesi dužnosnika u suprotnosti s javnim interesom, a posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. ZSSI-a propisana su načela djelovanja dužnosnika kojih su se dužnosnici u obnašanju javnih dužnosti dužni pridržavati. Dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana.

U svrhu provjere osnovanosti navoda iz zaprimljene prijave, Povjerenstvo je prikupilo relevantne podatke i dokumentaciju, kako bi utvrdilo ukazuju li okolnosti koje se navode u prijavi na moguću povredu odredbi ZSSI-a.

Uvidom u članak naslova „Premijer Andrej Plenković boravio u Koprivnici, susreo se s gradonačelnikom Mišelom Jakšićem“ objavljen na portalu [www.koprivnica.hr](http://www.koprivnica.hr) Povjerenstvo je utvrdilo da je dužnosnik Andrej Plenković kao predsjednik Vlade Republike Hrvatske boravio u službenom posjetu Koprivničko-križevačkoj županiji 9. travnja 2021. Na sastanku se u županijskoj upravi, uz kojeg je bila dužnosnica Marija Vučković, ministrica poljoprivrede, sastao sa županom Darkom Korenom i suradnicima, i gradonačelnikom Grada Koprivnice Mišelom Jakšićem. Od važnijih tema za Koprivničko-križevačku županiju i Grad Koprivnicu, dužnosniku Andreju Plenkoviću izloženi su brojni projekti koji se provode ovog trenutka, poput aglomeracije Koprivnica, izgradnje drugog kolosijeka, kao i aktivnosti vezane za izgradnju brze ceste od Križevaca prema Koprivnici.

Nadalje, u članku naslova „Plenković u obilasku juga Hrvatske: Premijer komentirao tempo cijepljenja. Od Beroša je tražio da kampanja procjepljivanja traje i vikendima“ objavljen na portalu [www.novilist.hr](http://www.novilist.hr) 27. travnja 2021. Povjerenstvo je utvrdilo da se, između ostalog, pri posjetu Dubrovniku i Splitu, razgovaralo i o učincima porezne reforme, dok su u Dubrovniku sastanku s dužnosnikom Nikolom Dobroslavićem, županom Dubrovačko-neretvanske županije i dužnosnikom Matom Frankovićem, gradonačelnikom Grada Dubrovnika nazočile i dužnosnica Nikolina Brnjac, ministrica turizma i sporta, i dužnosnica Marija Vučković, ministrica poljoprivrede. Na svojoj turneji po Dubrovačko-neretvanskoj županiji dužnosnik Andrej Plenković je obišao i gradilište Pelješkog mosta.

Istaknuvši kako Pelješki most ima simboličan i poseban značaj, dužnosnik Oleg Butković, ministar mora, prometa i infrastrukture, rekao je da dinamika gradnje ide dobro, usprkos pandemiji koronavirusa, jer nije bilo velikih zastoja u gradnji, navedeno je u članku.

U članku naslova „Plenković uzvratio Milanoviću: Što se mene tiče, ovako možemo i cijeli mandat. Neće proći praksa 'hrvatskih Kissingera' Josipovića i Mesića“ objavljenom na portalu [www.tportal.hr](http://www.tportal.hr) 27. travnja 2021. Povjerenstvo je utvrdilo da je dužnosnik Andrej Plenković u Splitu sudjelovao na obilježavanju 30. obljetnice osnutka 4. gardijske brigade Pauci, čijim je pripadnicima čestitao i zahvalio im na izuzetnom doprinosu hrvatskoj slobodi i demokraciji.

Uvidom u internetske stranice Vlade Republike Hrvatske utvrđeno je da je dužnosnik Andrej Plenković 20. travnja 2021. posjetio Rijeku, kojom prilikom se sastao s predstavnicima Brodogradilišta 3. maj, kao i obišao gradilište Nove bolnice.

U odnosu na dužnosnicu Nikolinu Brnjac, Povjerenstvo je također iz javno dostupnih podataka utvrdilo da je tijekom službenih putovanja po Republici Hrvatskoj razgovarala o kampanji „Safe stay in Croatia“ (članak objavljen na portalu www.hina.hr), dok je dužnosnica Marija Vučković pri posjetu Istarskoj županiji u travnju 2021. raspravljala o temama u polju ribarstva, mljekarstva i sl. (podaci dostupni na web stranicama Vlade Republike Hrvatske).

Slijedom svega navedenog, Povjerenstvo je utvrdilo kako je dužnosnik Andrej Plenković pri putovanjima u Republici Hrvatskoj u travnju 2021. obavljao poslovne u sklopu svoje dužnosničke funkcije, pri čemu je na tim putovanjima sa sobom vodio i određene ministre u Vladi Republike Hrvatske, koji su također obavljali poslove u sklopu svojih dužnosti. U odnosu na pitanje smatra li se davanje podrške određenim stranačkim kandidatima političkom kampanjom političke stranke koje su dužnosnici članovi, Povjerenstvo obrazlaže da isto nije predmet tumačenja i provedbe odredaba ZSSI-a.

Slijedom navedenog, s obzirom da iz prikupljenih podataka i dokumentacije, vezano za okolnost povezanosti između službenih putovanja navedenih dužnosnika u Republici Hrvatskoj tijekom travnja 2021. i podržavanja određenih kandidata u kampanji lokalnih izbora, ne proizlazi da je u postupanju navedenih dužnosnika došlo do moguće povrede odredbi ZSSI-a, donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Andrej Plenković, elektronička dostava
2. Dužnosnik Oleg Butković, elektronička dostava
3. Dužnosnica Nikolina Brnjac, elektronička dostava
4. Dužnosnica Marija Vučković, elektronička dostava
5. Podnositelj prijave, putem dostavljene e-mail adrese
6. Objava na internetskoj stranici Povjerenstva
7. Pismohrana